**אמיר אביבי** (נולד ב-16 באפריל 1969) הוא קצין צה"ל במילואים בדרגת תת-אלוף. שירת כסגן צבאי למבקר מערכת הביטחון, מפקד בית הספר להנדסה צבאית, מפקד חטיבת שגיא וראש לשכת הרמטכ"ל משה יעלון.
בשנת 2020, יזם והקים את תנועת "הביטחוניסטים", ומאז הוא עומד בראשה. במאי 2023 יצא לאור ספרו של אביבי "לא נשוב אחור: כיצד נבטיח את ביטחון ישראל לדורות".

ביוגרפיה
--------

אביבי נולד בירושלים, בן לדיפלומט פיני אביבי. בשל תפקידיו הדיפלומטיים של אביו, בילה חלק ניכר מילדותו ונעוריו מחוץ לישראל: חמש שנים באיטליה, חמש שנים בצ'ילה ובארגנטינה ושלוש שנים בחוף השנהב.

בשנת 1987 התגייס לחיל ההנדסה הקרבית, שם שירת כלוחם וכקצין בגדוד 601, כסגן מפקד וכמפקד גדוד 605 (2002–2004). לאחר מכן שימש ראש לשכת הרמטכ"ל משה יעלון (2004–2005), וראש מחלקת תורת הנדסה במפקדת החיל. באפריל 2008 מונה למפקד חטיבת שגיא, חטיבה מרחבית בפיקוד הדרום, ושירת בתפקיד זה עד אוגוסט 2010. לאחר מכן שירת כסגן מפקד אוגדת עזה. במאי 2011 מונה למפקד בית הספר להנדסה צבאית. ב-2013 מונה לסגן מבקר מערכת הביטחון בדרגת תת-אלוף. במהלך שירותו סיים בה"ד 1 בהצטיינות, נבחר למצטיין רמטכ"ל כאשר שימש כמ"פ, ובתקופת פיקודו על בית הספר להנדסה צבאית, נבחר בית הספר לבית הספר המצטיין בזרוע היבשה בתחום ההדרכה.[דרוש מקור]

השתחרר מצה"ל ב-2017.

לאחר שחרורו מצה"ל ייסד עם שותפים את חברת ההזנק 10Dimensions, העוסקת בפיתוח אינטליגנציה תגובתית, ושימש המנכ"ל שלה עד שנת 2020.

בשנת 2020 ייסד את תנועת הביטחוניסטים, ומאז הוא עומד בראשה.

הוא פנאליסט קבוע בתוכנית ההפטריוטים בערוץ 14 ובנוסף הוא מתארח רבות בתקשורת בתור פרשן ביטחוני.

עמדות
-----

ב-29 בנובמבר 2018 נאם אביבי בוועידת האינטרס הלאומי של ישראל שלי והציג את תוכניתו המדינית: New State Solution. עיקר התוכנית היא הקמת מדינה פלסטינית ברצועת עזה וצפון חצי האי סיני, שהפלסטינים (כולל אלה ביהודה ושומרון) יהיו אזרחיה. השטח ייתרם על ידי מצרים, שתזכה לסיוע כלכלי נדיב בתמורה לכך ולמעמד מוביל בעולם הערבי.

בשנת 2022 כתב אביבי שמדינת ישראל היא הנכס האסטרטגי החשוב ביותר לעם היהודי. ככזה, יש לפעול ולהציב בראש סדר העדיפויות המדיני את ביטחונה של מדינת ישראל, מאחר שזהו התנאי היסודי לקיומו של העם היהודי לטווח הארוך. 
כמו כן, כתב שיהודה ושומרון הם נכס למדינת ישראל ושאין קיום למדינת ישראל בלי שליטה ביטחונית אבסולוטית על כל מרחב יהודה ושומרון, ואין שליטה ביטחונית ללא התיישבות אזרחית. אביבי הזכיר את כישלונותיה של ארצות הברית בעיראק ובאפגניסטן, וכן של רוסיה ואף הכישלון הישראלי בלבנון כדוגמאות לניסיון לשלוט צבאית על מקומות, בהם לא הייתה נוכחות אזרחית.

פעילות
------

ביוני 2020 נפגשו אביבי ובכירי תנועת הביטחוניסטים עם ראש ממשלת ישראל בנימין נתניהו, על מנת לחזק את נתניהו על רקע המהלך המדיני של החלת הריבונות על בקעת הירדן במסגרת "תוכנית השלום של טראמפ". אביבי הדגיש כי ישנה חשיבות רבה בהכרה של ארצות הברית למימוש המהלך ושזוהי הזדמנות היסטורית.

לקראת הבחירות לכנסת ה-25, שהתקיימו בנובמבר 2022, נפגשו אביבי ובכירי תנועת הביטחוניסטים עם ראש המוסד במטרה להציג את עיקרי הערכת המצב האסטרטגית של התנועה ופעילותה. בפתח הפגישה הצהיר ראש המוסד כי לא מדובר בפגישה פוליטית וכי זו תעסוק בסוגיה האיראנית.

לקראת יום ירושלים 2022 התקיים כנס לשגרירים ודיפלומטים זרים מרחבי העולם בהובלת תנועת הביטחוניסטים. בכינוס השתתפו עשרות שגרירויות ודיפלומטים זרים, ועסק בהצגת אתגרי ביטחון בזירה הפלסטינית למול אתגרי הפנים העומדים לפתח העיר ירושלים. באותו כנס קרא אביבי לדיפלומטים הזרים לפעול, ואמר: "על אף קריאות מצד גורמים אנטישמיים ולא ציוניים כאיחוד האירופי, (עליכם) לפעול להעברת השגרירויות והנציגות הדיפלומטיות לירושלים מתוך הכרה בזכות של העם היהודי בריבונות ומשילות".

בנובמבר 2022, ערך "ארגון ציוני אמריקה" כנס בניו יורק, בו השתתפו אנשי הממשל של ארצות הברית, אשר הבולט שבהם הוא נשיא ארצות הברית לשעבר, דונלד טראמפ. במעמד זה, קיבל אביבי את הפרס לביטחון ישראל ע"ש מיירון צימרמן.

במאי 2023 יצא לאור, בהוצאת סלע מאיר, ספרו של אביבי, "לא נשוב אחור: כיצד נבטיח את ביטחון ישראל לדורות". הספר כולל דברי פתיחה מאת אביגדור קהלני ואחרית דבר של גרשון הכהן.

בשנת 2023 נכנס אביבי לרשימת "50 היהודים המשפיעים בעולם" של הג'רוזלם פוסט, במקום ה-37.

השכלה וחיים פרטיים
------------------

אביבי למד בבית ספר אגרון ושנה בתיכון בויאר בירושלים. את לימודיו התיכוניים השלים ברומא שבאיטליה בבית ספר בריטי. הוא בעל תואר ראשון במדע המדינה ובהיסטוריה אמריקאית בהצטיינות יתרה מאוניברסיטת בר-אילן, תואר שני במדעי המדינה במסגרת לימודים במכללה לביטחון לאומי, ותואר שני בהצטיינות במנהל עסקים מהקריה האקדמית אונו.

הוא נשוי לענת ציפקין אביבי ואב לארבעה ילדים. מתגורר עם משפחתו בקיסריה.

ספריו
-----

* אמיר אביבי, "**לא נשוב אחור: כיצד נבטיח את ביטחון ישראל לדורות**", הוצאת סלע מאיר, 2023.

קישורים חיצוניים
----------------

* קרי רובינשטיין, פתרון חדש לסכסוך, באתר ynet, 27 במאי 2017
* אסף משניות, ביטחון לאומי, באתר ערוץ 7, 19 במרץ 2020
* הודיה כריש חזוני, ‏צבע כתום: כך שתיקת צה"ל לפני ההתנתקות הובילה להתחמשות חמאס, בעיתון מקור ראשון, 28 במאי 2021
* שרי מקובר בליקוב, ‏"לא יהיה את הנגב ולא את הגליל": מייסד תנועת הביטחוניסטים על האתגרים הביטחוניים, באתר מעריב אונליין, 17 בדצמבר 2022
* אריאל כהנא, "לפעמים אנשים ללא רקע ביטחוני מבינים יותר טוב מגנרלים מהוללים", באתר ישראל היום, 25 במאי 2023
* תא"ל (במיל') אמיר אביבי לא נשוב אחור - כיצד נבטיח את בטחון ישראל, סרטון בערוץ "על המשמעות podcast", באתר יוטיוב (אורך: 01:19:29)

ביאורים
-------

1. ↑  אינטליגנציה תגובתית מבוססת על יכולת קשר עין, יד ורגל, ועל סדרה של יכולות פעולה הקשורות לעבודת המוח-עין, כמו יכולת הבחנה בין גוונים, יכולת התמקדות על מטרות בטווחים שונים, ויכולת תגובה מהירה למצבים משתנים. לאינטליגנציה זו אין קורלציה עם שאר סוגי האינטליגנציה המוכרים.

הערות שוליים
------------

1. ↑  רועי כספי, מפקד חדש לחטיבת שגיא, אתר זרוע היבשה, 26 במאי 2008
2. ↑  דניאלה בוקור, אל"מ אביבי נכנס לתפקידו כמפקד בהל"ץ, באתר צה"ל (דרך ארכיון האינטרנט), 26 במאי 2011
3. ↑  הודיה כריש חזוני, ‏"החבורה הזו בעד ביטחון ישראל, בלי אליטיזם", בעיתון מקור ראשון, 14 במאי 2020.
4. ↑  תא"ל במיל' אמיר אביבי: נסיגות יובילו למדרון חלקלק ולמאבק על הנגב והגליל. הפתרון המדיני נמצא בריבונות על יו"ש ובהרחבת עזה לכיוון סיני, באתר ריבונות, ‏14 באפריל 2019
5. ↑  אמיר אביבי, נדרשת בדחיפות: אסטרטגיית ביטחון לאומי מעודכנת, באתר הביטחוסניטים, 17 במרץ 2022
6. ↑  בסמינריון ההסברה של נוער הריבונות הציג מנכ"ל הביטחוניסטים את הכורח הקיומי של הריבונות ביו"ש עבור עתיד ישראל. ריבונות, 21 בדצמבר 2022
7. ↑  ראש הממשלה נתניהו נפגש עם חברי תנועת "הביטחוניסטים", באתר משרד ראש הממשלה, 15.06.2020
8. ↑  גילי כהן, הפגישה של ראש המוסד עם "הביטחוניסטים" המזוהים עם הימין, כאן, 17 באוקטובר 2022
9. ↑  הביטחוניסטים: "להעביר את כל השגרירויות לירושלים", באתר ערוץ 7, 26 במאי 2022
10. ↑  50 Most Influential Jews, www.jpost.com

| מפקדי חטיבת שגיא  |
| --- |
| 

|  |
| --- |
| אודי בן-מוחה • אמיר אביבי • יאיר ברקת • גיא ביטון • יהודה הכהן • אבי רחמים • יצחק בן בשט |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012364255405171
* LCCN: no2023118333
* VIAF: 12168589970418221031
* WorldCat (עם VIAF): 12168589970418221031

 |